**vara arzând**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

am rămas cu un gust dintr-un secol trecut

prezentul se-ascundea după niște idei

viitor nu era, doar minutul acut

și-un apus infinit printre tei

erai dulce ca apa în vremea de sete

ca sărutul de plecare într-un amurg

ca strugurii negri serviți la ospețe

ca fecioara răpită pe-un murg

te-așteptam într-un veac de iluzii arzând

într-o vară în care mor toți copacii

vedeam ultima oară doi plopi fremătând

și pământul cu toți săracii

mă rugai niște umbre de păsări s-ascult

erai o vioară în trup de femeie

îmi spuneai că o vară durează mai mult

iubirea e doar o idee